Tacos με γαρίδες
Λαχταριστά tacos με γαρίδες γεμάτα γεύσεις και αρώματα της μεξικάνικης κουζίνας: λάιμ, λέμονγκρας, τσίλι, ανανάς και καρύδα - μια έκρηξη στο στόμα!
1 μέτριο ξερό κρεμμύδι, σε λεπτές φέτες, 100 ml χυμός λάιμ, 2 πιπεριές τσίλι, ψιλοκομμένες (ή 1/2 κουτ. γλυκού τσίλι ή καυτερή πάπρικα, σε σκόνη) ή όσο καυτερό μάς αρέσει, αλάτι, 24 γαρίδες, καθαρισμένες από τα κελύφη, τα κεφάλια, τις ουρές και το εντεράκι στη ράχη τους (το τραβάμε με μια οδοντογλυφίδα), 250 ml γάλα καρύδας (σε κονσέρβα, σε μεγάλα σούπερ μάρκετ και σε καταστήματα με προϊόντα Άπω Ανατολής), 1 κλωνάρι λεμονόχορτο (lemongrass), ψιλοκομμένο *, 2 μέτρια ξερά κρεμμύδια, σε ψιλά καρέ, 4 μικρές πιπεριές τσίλι, ψιλοκομμένες (ή 1 κουτ. γλυκού τσίλι ή καυτερή πάπρικα, σε σκόνη) ή όσο καυτερό μάς αρέσει, 2 σκελίδες σκόρδου, ολόκληρες, 50 γρ. ζάχαρη λευκή, ξύσμα και χυμός από 1 λάιμ (δυστυχώς, τα περισσότερα λάιμ που βρίσκουμε είναι εισαγωγής και κερωμένα - αν δεν θέλουμε, λοιπόν, να καταναλώσουμε ξύσμα με παραφίνη, το αντικαθιστούμε με λεμόνι, όχι όμως και το χυμό), ξύσμα και χυμός από 1 λεμόνι, αλάτι, 6 μεγάλα tacos ή 10 μικρά (έτοιμα tacos -θήκες από καλαμποκίσιο αλεύρι- βρίσκουμε σε μεγάλα σούπερ μάρκετ),  6 μέτρια φύλλα μαρουλιού, ψιλοκομμένα, 30 γρ. ινδική καρύδα, τριμμένη (προαιρετικά), σπιτική σάλτσα guacamole, 1/2 φρέσκος ανανάς, καθαρισμένος και κομμένος σε μέτρια μπαστουνάκια (πάχους περίπου 0,5 εκ. και μήκους 5 εκ.)
Για τα tacos με γαρίδες, ρίχνουμε το κρεμμύδι σε ένα μπολ μαζί με τα υπόλοιπα υλικά και το αφήνουμε για 2 ώρες να «μαριναριστεί».Σε μια μέτρια κατσαρόλα βάζουμε το γάλα καρύδας, το λεμονόχορτο, τα κρεμμύδια, τις πιπεριές, το σκόρδο, τη ζάχαρη, το ξύσμα και το χυμό από το λάιμ και το λεμόνι μαζί με 150 ml νερό. Αλατίζουμε και βράζουμε για 20 λεπτά σε μέτρια φωτιά.Προσθέτουμε τις γαρίδες και βράζουμε για περίπου 2 λεπτά, μέχρι να αλλάξουν χρώμα (είναι αρκετός ο χρόνος για τις γαρίδες· αν τις βράσουμε περισσότερο, θα σκληρύνουν).Αποσύρουμε από τη φωτιά και αφήνουμε τις γαρίδες μέσα στην κατσαρόλα για περίπου 10 λεπτά, να αρωματιστούν.  Βγάζουμε τις γαρίδες με τρυπητή κουτάλα σε ένα σκεύος - το υγρό το κρατάμε, αν θέλουμε, για να το σερβίρουμε ως σάλτσα σε πιλάφι.Βάζουμε σε κάθε tacos πρώτα το ψιλοκομμένο μαρούλι, μετά λίγη τριμμένη καρύδα, όση σάλτσα guacamole μάς αρέσει, γαρίδες, ανανά, στο τέλος το μαριναρισμένο κρεμμύδι και σερβίρουμε τα tacos μας αμέσως.
Αβοκάντο,Γαρίδες,Νηστίσιμα